གྱི་ལིང་དགོན་དགའ་ལྡན་དར་རྒྱས་གླིང་༼འདི་ལ་དཔྱད་གཞི་ལ་ལར་གྱི་ལིང་དགོན་དགའ་ལྡན་རབ་རྒྱས་གླིང་ཞེས་བྲིས་པའང་ཡོད།༽ནི་ད་ལྟའི་ཀན་ལྷོ་ཁུལ་གཙོས་གྲོང་ཁྱེར་གྱི་མངའ་ཁོངས་ཀླུ་ཤོད་ཡུལ་ཚོ་སྟེ་གཙོས་ནས་སྤྱི་ལེ་༢༠ལྷག་གི་སར་ཡོད།སྔར་སྲིད་གྲོས་ཀྱིས་བསྒྲིགས་པའི་ལོ་རྒྱུས་རྒྱུ་ཆ་སོགས་འབྲེལ་ཡོད་མང་བོར་དགོན་པ་འདི་ཀླུ་ཤོད་ཡུལ་ཚོའི་མངའ་ཁོངས་སུ་ཡོད་པ་རྒྱུ་མཚན་དུ་བྱས་ནས་གྱི་ལིང་རུ་སྡེ་ལྔ་བོའང་སྨད་ཀྱི་ཀླུ་ཤོད་ཚོ་བ་བརྒྱད་ཀྱི་གྲས་སུ་བརྩིས་པ་སོགས་ནོར་འཁྲུལ་བྱུང་ཡོད་མོད།ཡིན་པ་ནི་སྟོད་ཀྱི་ཨ་མཆོག་ཚོ་བ་བརྒྱད་དུ་གཏོགས་ལ།སྐྱིའི་བན་འདེ་ཕྱུག་གི་ཚོ་བ་ལ་སྐྱི་སྐད་འབྲིང་གསུམ་ཡོད་པ་ལས་སྐྱི་ལུས་ཞེས་པ་གྱི་ལིང་སྨད་ཀྱི་རུ་སྡེ་ལྔ་དང་སྟོད་ཀྱི་རུ་སྡེ་གཅིག་བཅས་ཁྱོན་རུ་སྡེ་དྲུག་གི་རུས་མིང་ཡིན་ན་ལ།ཨ་མཆོག་སེ་ར་རིན་པོ་ཆེས་གྱི་ལིང་ནི་ཚ་བ་རང་སྐྱ་བ་ཞིག་ཡིན་པས།ཨ་མཆོག་སྟོད་མ་ལ་སྤྱིར་ཚོ་བ་བདུན་དང་།གྱི་ལིང་དང་བཅས་པས་བརྒྱད་ཡིན་པར་ཡང་གསུངས།